Nog ’n hofterugslag vir pa wat dogter verkragAbrie Raaths. (Foto: Facebook / Justice for Raaths) ŉ Pa wat destyds aan die verkragting van sy jong dogter skuldig bevind is, het nog ŉ terugslag in sy jare lange regstryd beleef nadat die Konstitusionele Hof Dinsdag sy verlof tot appèl en om verdere bewyse in te dien, van die hand gewys het. Luidens die hofuitspraak het die hof Abrie Raaths se aansoek om kondonasie toegestaan, maar is sy aansoek om verlof tot appèl geweier omdat dat daar volgens die hof “geen redelike vooruitsigte op sukses” is nie. “Onder omstandighede is dit nie nodig dat die Konstitusionele Hof die ingrypingsaansoek in hierdie saak oorweeg nie. Die hof het besluit om die verlof om verdere bewyse in te dien, van die hand te wys,” lui die jongste uitspraak. Raaths is meer as ŉ dekade gelede aan die verkragting van sy dogter, Megan nou (22), skuldig bevind en tot lewenslange tronkstraf gevonnis. Hy het al verskeie kere probeer om sy skuldigbevinding en vonnis om te keer, met die ondersteuning van sy dogter. Maroela Media het vroeër berig dat Megan sedert 2012 aanvoer dat maatskaplike werkers van die CMR-Noord, onder wie Wilna Stander, en haar eie ma haar destyds “gebreinspoel” en “afgerig” het om te sê Abrie het haar verkrag nadat ŉ eksplisiete skets in haar skooltas gekry is. Dié bewerings het veral oor die afgelope jaar groot skade aan die CMR-Noord sowel as Stander se reputasie en loopbaan aangerig, hoewel geen aansoeke en bewerings in ŉ hof geslaag of gestaan het nie. Willie Spies, Stander se regsverteenwoordiger, sê die jongste hofuitspraak is ŉ “baie belangrike beslissing deur die Konstitusionele Hof”. “Mnr. Raaths en sy ondersteuningsgroep het ’n smeerveldtog teen die CMR‑Noord gevoer, ’n gemeenskapsorganisasie van die NG Kerk wat al langer as 85 jaar bestaan ​​en die ruggraat van Suid-Afrika se infrastruktuur van maatskaplike werk vorm. In die proses het ons kliënt Wilna Stander, ’n maatskaplike werker met 30 jaar se ondervinding in die veld, ook skade gely,” het Spies gesê. “Ons verwelkom die uitspraak van die Konstitusionele Hof, wat ’n einde aan hierdie veldtog behoort te bring.”